Frá jólasýningunni í Ásmundarsal í fyrra . Búast má við fjölmenni við opnun sýningarinnar í dag.mbl.is / Árni Sæberg Ég hlakka svo til nefnist sölusýning um 160 listamanna sem opnuð verður í Ásmundarsal í dag , laugardag , kl. 15 . Sambærileg sýning var haldin í salnum fyrir jól í fyrra og naut bæði góðrar aðsóknar og sölu . Myndlist mun þekja veggi Ásmundarsalar fram að áramótum og er talið að um 500 verk verði til sölu . Með þessum jólasýningum , í fyrra og í ár , er endurvakin gömul hefð því svipaðar sölusýningar voru haldnar fyrir jól í Listvinasalnum á fimmta áratug síðustu aldar og upphenging í hinum góðkunna salon-stíl , þ.e. frjálsleg og veggpláss nýtt til hins ýtrasta . Voru þá verk þekktustu listamanna þjóðarinnar sýnd með verkum yngri og minna þekktra listamanna , líkt og gert er nú í Ásmundarsal . Seldum verkum verður pakkað inn í silkiþrykktan jólapappír í sérstakri innpökkunarstöð grafíkfélagsins Prents & vina sem sér jafnframt um sýningarstjórnun . Í Gryfjunni verður sett upp grafíkverkstæði þar sem valdir listamenn vinna svarthvít verk í upplagi á hverjum degi yfir sýningartímabilið sem verða svo sýnd á veggjum kaffihúss Ásmundarsalar . Sigurður Atli Sigurðsson rekur Prent & vini ásamt Leifi Ými Eyjólfssyni og voru þeir önnum kafnir við undirbúning sýningarinnar þegar blaðamaður sló á þráðinn . Voru þá búnir að silkiþrykkja um 200 metra af jólapappír í tveimur litum og auk þess jólakort sem seld verða á sýningunni . Sigurður segir að listamönnum hafi verið boðið að taka þátt í sýningunni og að síðan hafi verið valið úr innsendum verkum . Hann er spurður að því hvort þessi mikli fjöldi verka komist fyrir í húsinu og segist hann búinn að reikna út að um 400 verk komist á veggina sem lausir eru . Verkunum fækkar svo eðlilega eftir því sem þau seljast en áhugasamir þurfa ekki að örvænta því nóg verður til , öðrum verkum verður bætt við í stað hinna seldu , á meðan birgðir endast . Sigurður segir gaman frá því að segja að verk eftir einn þeirra sem tóku þátt í sýningunum í Listvinasalnum fyrir um 70 árum , Valtý Pétursson , verði á sýningunni . „ Þetta eru allt listamenn sem hafa skapað sér eitthvert nafn , hafa haldið sýningar og eru virkir , “ segir hann um hinn fjölbreytta hóp sýnenda . Sýningin verður opin milli jóla og nýárs og lýkur í árslok , sem fyrr segir . helgisnaer@mbl.is